text: Mere tid i hjemmeplejen
  04 februar 2014 kl. 07.15
  700 ældre i Kolding kan se frem til mere tid i hjemmeplejen, efter at kommunens seniorudvalg har fordelt 15,3 mio. kr. fra regeringen til ældreområdet.
  Mere tid i hjemmeplejen, følgeskab til aktiviteter for socialt isolerede ældre, flere sociale aktiviteter, indsats på it-området og hovedrengøring én gang om året. Sådan har et enigt seniorudvalg i Kolding fordelt de 15,3 mio. kr. der er kommet fra regeringen til ældreområdet.
  Formanden for Seniorudvalget, Søren Rasmussen (DF) lægger især vægt på at der bliver mere tid i ældreplejen.
  - Vi har fået rigtig mange gode tiltag ud af pengene og den brede enighed giver ro og stabilitet på området. For både borgere og personale. Vi indfører nu mere tid i hjemmeplejen. Det er den dyreste post på ca. 4,9 mio. i 2015 stigende til 6 mio. kr. i 2015. Heri ligger også en ordning med følgeskab til aktiviteter for socialt isolerede ældre, siger Søren Rasmussen.
  Aftalen omfatter desuden demenssikring på plejecentrene og øget personale normering på plejecentrene Birkebo og Olivenhaven der har særligt mange demente beboere.
  